L'associació AMUHCANMA presenta la seua VIII carrera solidària
02 de maig 2024

![](/media/fvmmeqdv/img_1339_c.jpg?width=850&height=566.6666666666666)

L'Ajuntament de Sagunt ha acollit hui la presentació de la VIII carrera AMUHCANMA. Este esdeveniment esportiu i solidari organitzat per l'Asociación de Mujeres y Hombres afectados por el Cáncer de Mama (AMUHCANMA) es durà a terme el diumenge 12 de maig en el nucli urbà del Port de Sagunt, amb punt de partida en l'avinguda 9 d'Octubre. A les 10 hores serà el torn de les i els més xicotets i a les 10.30 hores, començaran les carreres de 5 i 10 quilòmetres per a adults. El beneficis de l'esdeveniments aniran destinats a la investigació del càncer de mama, tal com ha assenyalat el regidor d'Activitat Física, Salut i Esports, Javier Timón.

En l'acte de presentació han estat presents l'alcalde de Sagunt, Darío Moreno; el regidor d'Activitat Física, Salut i Esports, Javier Timón; la regidora de Serveis Socials, Nuria Carbó; la presidenta de l'associació AMUHCANMA, María Jesús Merlos; i altres representants de l'associació.

La regidora de Serveis Socials, Nuria Carbó, ha volgut «**mostrar el meu agraïment a esta junta de dones, que amb la seua obstinació ens trauen cada any al carrer a córrer, posant el focus d'atenció en la necessitat d'iniciatives com esta, que potencien d'alguna manera la investigació contra el càncer**».

Este esdeveniment, en el qual col·laboren l'Ajuntament de Sagunt i diverses entitats i empreses locals, és una prova atlètica en la qual poden participar totes les persones que ho desitgen, sempre que hagen sigut degudament inscrites. La 5 K és per a tots els públics, els menors de 16 anys hauran d'anar sempre acompanyats dels seus pares i presentar l'autorització del tutor legal o adult autoritzat. La 10 K, d'altra banda, està destinada a persones majors de 16 anys.

El regidor d'Activitat Física, Salut i Esports, Javier Timón, ha posat en valor la labor social que fa l'associació, «**perquè només a través de la ciència i la investigació arribarem a la cura d'esta mena de malalties**». A més, ha agraït a l'organització, «**per la dificultat logística que comporta una prova d'estes característiques**». Finalment, ha animat a tota la ciutadania a participar en la carrera.

A partir de les 10 hores es realitzaran les carreres infantils. Són unes proves no competitives amb diferents recorreguts en funció de l'edat. Els benjamins (fins a 6 anys) recorreran 100 metres aproximadament; els alevins (7 a 9 anys), 200 metres; i els infantils (10 a 12 anys), 500 metres. S'entregarà una medalla a cadascun dels participants en estes carreres infantils.

La presidenta de l'associació AMUHCANMA, María Jesús Merlos, ha ressaltat que «**esta carrera té com a objectius fonamentals sensibilitzar la població sobre esta malaltia i recaptar fons per a investigació del càncer de mama**». «**També està la possibilitat de participar en la Fila 0, compta també amb camiseta i bossa del corredor, que es poden recollir el divendres 10 a la vesprada i dissabte tot el dia en la nostra seu**», ha afegit la presidenta.

Les inscripcions es poden realitzar fins al 8 de maig a través de la web [www.sportmaniacs.com](http://www.sportmaniacs.com) o presencialment els dimarts i dijous de 18 a 20 hores en la seu de AMUHCANMA (c/ Sant Pere, 65, el Port de Sagunt).

![](/media/envhwnmv/amuhcanma_c.jpg?width=598.5725614591595&height=850)

*   [](http://www.facebook.com/sharer.php?u=https://aytosagunto.es/va/actualitat/l-associacio-amuhcanma-presenta-la-seua-viii-carrera-solidaria/ "Facebook")
*   [](http://twitter.com/share?url=https://aytosagunto.es/va/actualitat/l-associacio-amuhcanma-presenta-la-seua-viii-carrera-solidaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-amuhcanma-presenta-la-seua-viii-carrera-solidaria/ "Linked In")
*   [](mailto:?body=https://aytosagunto.es/va/actualitat/l-associacio-amuhcanma-presenta-la-seua-viii-carrera-solidaria/)